SAWAD ร่วงกว่า 6% สวนโบรกฯเล็งอัพประมาณการกำไร หลังผลงานครึ่งปีหลังฉายแววโตเด่น
SAWAD ร่วงกว่า 6% สวนโบรกฯเล็งอัพประมาณการกำไร หลังผลงานครึ่งปีหลังฉายแววโตเด่น โดยล่าสุด ณ เวลา 16.09 น. อยู่ที่ระดับ 42.50 บาท ลบ 2.75 บาท หรือ 6.08% สูงสุดที่ระดับ 46 บาท ต่ำสุดที่ระดับ 41.25 บาท ด้วยมูลค่าการซื้อขาย 1 พันล้านบาท
19 ต.ค. 2561

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 16.09 น. อยู่ที่ระดับ 42.50 บาท ลบ 2.75 บาท หรือ 6.08% สูงสุดที่ระดับ 46 บาท ต่ำสุดที่ระดับ 41.25 บาท ด้วยมูลค่าการซื้อขาย 1 พันล้านบาท

ด้านนายกรภัทร วรเชษฐ์ ผู้อำนวยการฝ่ายวิจัยและบริหารการลงทุน บริษัทหลักทรัพย์ โนมูระ พัฒนสินระบุในบทวิเคราะห์ ประเมินแนวโน้มผลการดำเนินงาน SAWAD จะฟื้นตัวในครึ่งปีหลังตั้งแต่ไตรมาสที่ 3 ในขณะที่พอร์ตสินเชื่อที่ปล่อยผ่าน BFIT มียีลด์สูงประมาณ 23-25% ซึ่งการฟื้นตัวนี้อาจทำให้มีการปรับเป้าประมาณการใหม่ ขณะที่การตั้งสำรองจะลดต่ำลงกว่า 100 ล้านบาทต่อไตรมาสในครึ่งปีหลัง จากไตรมาส 2 ที่ 133 ล้านบาท และเชื่อว่า NPL จะลดลงเหลือ 4.7% จากปัจจุบัน 5.4%
“SAWAD ไตรมาส 1 และไตรมาส 2 ของปีนี้ กำไรลดลง ทำให้ราคาหุ้นปรับลงตาม แต่ในช่วงไตรมาส 3 และไตรมาส 4 คาดว่าผลประกอบการจะดีขึ้น ทำให้คาดว่าราคาหุ้นจะกลับมาฟื้นตัวได้” นายกรภัทร กล่าว